A Bizottság határozata

(2004. február 11.)

a fentionnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról

(az értesítés a C(2004) 313. számú dokumentummal történt)

(EGT vonatkozású szöveg)

(2004/140/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2003/119/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2], és különösen annak 8. cikke (2) bekezdése harmadik és negyedik albekezdésére,

tekintettel a legutóbb a 2266/2000/EK rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4], és különösen annak 7. cikke (3a) bekezdése b) pontjára,

mivel:

(1) A 91/414/EGK irányelv 8. cikkének (2) bekezdése előírja a Bizottság számára, hogy indítson munkaprogramot az 1993. július 25-én már forgalomban lévő növényvédő szerekben használt hatóanyagok vizsgálata céljából. A program megvalósításának részletes szabályait a 3600/92/EGK rendelet határozza meg.

(2) A legutóbb a 2230/95/EK rendelettel [5] módosított, a növényvédő szerek hatóanyagainak megállapításáról és a 3600/92/EGK bizottsági rendelet végrehajtása céljából a növényvédő szerek hatóanyagainak megállapításáról és a referens tagállamok kijelöléséről szóló, 1994. április 27-i 933/94/EK bizottsági rendelet [6] kijelölte azon hatóanyagokat, amelyeket a 3600/92/EGK rendelet keretében értékelni kell, valamint minden egyes hatóanyag értékelése vonatkozásában kijelölte a referensként közreműködő tagállamot, és minden egyes hatóanyag tekintetében azonosította azon gyártókat, akik időben megtették a bejelentést.

(3) A fention a 933/94/EK rendeletben kijelölt 89 hatóanyag egyike.

(4) A 3600/92/EGK rendelet 7. cikke (1) bekezdésének c) pontjával összhangban Görögország mint kijelölt referens tagállam a bejelentők által az említett rendelet 6. cikke (1) bekezdésével összhangban szolgáltatott információk értékeléséről készített jelentését 1996. április 4-én benyújtotta a Bizottságnak.

(5) A referens tagállam jelentésének kézhezvétele után a Bizottság konzultációkat kezdett a tagállamok szakértőivel, valamint a legfontosabb bejelentővel, a Bayer CropScience-szel a 3600/92/EGK rendelet 7. cikke (3) bekezdése rendelkezéseinek megfelelően.

(6) E hatóanyagra vonatkozóan 1997. április 18-án és 2003. február 11-én a Bizottság két háromoldalú tárgyalást tartott a fő adatszolgáltatóval és a referens tagállammal.

(7) A Görögország által elkészített értékelési jelentést a tagállamok és a Bizottság az Élelmiszerlánc- és Állat-egészségügyi Állandó Bizottság keretében felülvizsgálta. A felülvizsgálatot 2003. július 4-én a Bizottság fentionra vonatkozó felülvizsgálati jelentése formájában véglegesítették.

(8) A dossziét és a felülvizsgálatra vonatkozó információt a növényügyi tudományos bizottsághoz (NTB) is benyújtották. A NTB-t arra kérték, hogy állapítsa meg a megengedhető napi bevitel mértékét és a megengedhető kezelői expozíciós szintet. Az emberi és környezeti kockázatértékelés következtetésein alapuló, 1998. október 2-i első véleményében a bizottság megállapította, hogy a teljes értékelést nem lehetett lefolytatni, mivel nem álltak rendelkezésre azok az információk, amelyek alapján bizonyítani lehetett volna, hogy a citrusfélék és az olíva termesztésében csalétekként történő, akár korlátozott mértékű rendeltetésszerű felhasználása az emberi egészség és a környezet szempontjából biztonságos volna. A NTB különösen a madarak számára jelentett nagyon magas akut kockázatra hívta fel a figyelmet. Véleményében a NTB elismerte, hogy egy innovatív felhasználási technika, nevezetesen egy, csak a termőföld egyik részén használt, fentionból és attraktánsból álló csalétek kifejlesztése ígéretesnek bizonyulhat egy korlátozottabb mértékű emberi és környezeti expozíció eléréséhez; ugyanakkor rámutatott arra, hogy az ilyen jellegű felhasználásról külön vizsgálatokat kell elkezdeni, mielőtt a végleges értékelést el lehetne végezni.

A Bayer CropScience később kiegészítő információkat nyújtott be különösen a csalétek használatával kapcsolatban, és ezeket az információkat értékelték. A kiegészítő információkat és azok értékelését továbbították az NTB-hez. Az NTB 2002. december 17-i véleményében megállapította, hogy a fention javasolt felhasználási módja esetén a madarakra jelentett kockázat továbbra is bizonytalan. Így a korábbi véleményében a madarakra jelentett kockázat tekintetében felvetett kérdések továbbra is megválaszolatlanok.

(9) A benyújtott információk alapján végzett vizsgálatok nem bizonyítják, hogy a javasolt felhasználási körülmények között a fentiont tartalmazó növényvédő szerek általában várhatóan kielégítik a 91/414/EGK irányelv 5. cikke (1) bekezdésének a) és b) pontjában megállapított követelményeket, különösen a madarakra kifejtett valószínű hatása tekintetében.

(10) Ezért a fention nem vehető fel a 91/414/EGK irányelv I. mellékletébe.

(11) Intézkedéseket kell tenni annak biztosítására, hogy a fentiont tartalmazó növényvédő szerek jelenlegi engedélyei az előírt időszakon belül visszavonásra kerüljenek, valamint meghosszabbításukra ne kerüljön sor, és ilyen termékekre ne adjanak ki új engedélyeket.

(12) A Bizottsághoz benyújtott információk alapján úgy tűnik, hogy mivel egyes tagállamokban nem áll rendelkezésre hatékony alternatíva egyes korlátozott felhasználási célokra, ezért az alternatívák kifejlesztésének lehetővé tételéhez szükség van a szóban forgó hatóanyag további alkalmazására. Jelen körülmények között a minimális kockázatot célzó szigorú feltételek mellett indokolt előírni egy hosszabb időszakot azon meglévő engedélyek visszavonására, amelyek a nélkülözhetetlennek tartott, a károsító szervezetek leküzdésére jelen pillanatban vélhetően alternatívával nem rendelkező korlátozott felhasználási célokat engedélyezik.

(13) A tagállamok által a fentiont tartalmazó növényvédő szerek meglévő készleteinek megsemmisítésére, tárolására, forgalomba hozatalára és felhasználására adott engedélyekre vonatkozó türelmi időt egy 12 hónapot meg nem haladó időszakra kell korlátozni, hogy a meglévő készletek felhasználása a soron következő vegetációs időszakon túl ne legyen lehetséges.

(14) Ez a határozat nem sérti a Bizottságnak a legutóbb a 807/2003/EK rendelettel [7] módosított, a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló, 1978. december 21-i 79/117/EGK tanácsi irányelv [8] keretében e hatóanyaggal kapcsolatban egy későbbi időpontban esetlegesen tett intézkedéseit.

(15) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A fentiont a Bizottság nem veszi fel hatóanyagként a 91/414/EGK irányelv I. mellékletébe.

2. cikk

A tagállamok gondoskodnak arról, hogy:

1. A fentiont tartalmazó növényvédő szerekre kiadott engedélyeket 2004. augusztus 11-ig visszavonják;

2. 2004. február 17-től fentiont tartalmazó növényvédő szerekre vonatkozó engedélyeket nem adnak ki vagy hosszabbítanak meg a 91/414/EGK irányelv 8. cikke (2) bekezdésében meghatározott eltérés értelmében.

3. A melléklet B oszlopában felsorolt felhasználási célokra az A oszlopban szereplő államok a fentiont tartalmazó növényvédő szerek engedélyét 2007. június 30-ig hatályban tarthatják, feltéve, hogy az illető tagállamok:

a) gondoskodnak arról, hogy az ilyen, továbbra is forgalomban lévő növényvédő szereket újracímkézzék annak érdekében, hogy a korlátozott feltételeknek megfeleljenek;

b) előírják az összes megfelelő kockázatcsökkentő intézkedés alkalmazását a lehetséges kockázatok csökkentése érdekében, hogy biztosítsák az emberi és állati egészség, valamint a környezet védelmét; valamint

c) gondoskodnak arról, hogy e felhasználási célok alternatív termékeit vagy módszereit –különösen cselekvési tervek segítségével – intenzíven kutassák.

Az érintett tagállam legkésőbb 2004. december 31-éig értesíti a Bizottságot e bekezdés alkalmazásáról, és különösen az a) és c) pontok alapján megtett intézkedésekről, továbbá megküld számára egy éves becslést a nélkülözhetetlen felhasználási célokra e cikk alapján alkalmazott fention mennyiségéről.

3. cikk

A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított türelmi időszaknak a lehető legrövidebbnek kell lennie, és:

a) azon felhasználási célok tekintetében, melyek engedélyét 2004. augusztus 11-éig kell visszavonni, legkésőbb 2005. augusztus 11-éig le kell járnia;

a) azon felhasználási célok tekintetében, melyek engedélyét 2007. június 30-ig kell visszavonni, legkésőbb 2007. december 31-éig le kell járnia.

4. cikk

Ennek a határozatnak a tagállamok a címzettjei.

Kelt Brüsszelben, 2004. február 11-én.

a Bizottság részéről

David Byrne

a Bizottság tagja

[1] HL L 325., 2003.12.12., 41. o.

[2] HL L 230., 1991.8.19., 1. o.

[3] HL L 259., 2000.10.13., 27. o.

[4] HL L 366., 1992.12.15., 10. o.

[5] HL L 225., 1995.9.22., 1. o.

[6] HL L 107., 1994.4.28., 8. o.

[7] HL L 122., 2003.5.16., 36. o.

[8] HL L 33., 1979.2.8., 36. o.

--------------------------------------------------

MELLÉKLET

A 2. cikk 3. pontjában említett engedélyek jegyzéke

A oszlop | B oszlop |

Tagállam | Felhasználási cél |

Spanyolország | Csalétekként történő alkalmazás citrusféléken és őszibarackon |

Görögország | Csalétekként történő alkalmazás olíván |

Olaszország | Csalétekként történő alkalmazás olíván |

Portugália | Csalétekként történő alkalmazás citrusféléken és olíván |

--------------------------------------------------